รัฐบาลไทย-ข่าวทำเนียบรัฐบาล-มหาดไทย เปิดโครงการศึกษาอบรมหลักสูตร “การเป็นข้าราชการที่ดี” รุ่นที่ 97 เน้นย้ำข้าราชการต้องมีความรู้คู่คุณธรรมและประพฤติตนตามมาตรฐานทางจริยธรรม
วันจันทร์ที่ 3 กรกฎาคม 2566
03/07/2566
มหาดไทย เปิดโครงการศึกษาอบรมหลักสูตร “การเป็นข้าราชการที่ดี” รุ่นที่ 97 เน้นย้ําข้าราชการต้องมีความรู้คู่คุณธรรมและประพฤติตนตามมาตรฐานทางจริยธรรม
มหาดไทย เปิดโครงการศึกษาอบรมหลักสูตร “การเป็นข้าราชการที่ดี” รุ่นที่ 97 เน้นย้ําข้าราชการต้องมีความรู้คู่คุณธรรมและประพฤติตนตามมาตรฐานทางจริยธรรม
วันนี้ (3 ก.ค. 66) เวลา 13.00 น. ณ ห้องประชุมอัษฎางค์ ชั้น 5 อาคารดํารงราชานุสรณ์ กระทรวงมหาดไทย นายสมคิด จันทมฤก รองปลัดกระทรวงมหาดไทย ด้านบริหาร ได้รับมอบหมายจาก นายสุทธิพงษ์ จุลเจริญ ปลัดกระทรวงมหาดไทย ให้เป็นประธานในพิธีเปิดโครงการศึกษาอบรมหลักสูตร “การเป็นข้าราชการที่ดี” รุ่นที่ 97 ประจําปี 2566 โดยมีผู้เข้าร่วมศึกษาอบรมจากสํานักงานปลัดกระทรวงมหาดไทย กรมการพัฒนาชุมชน กรมที่ดิน กรมป้องกันและบรรเทาสาธารณภัย กรมโยธาธิการและผังเมือง และกรมส่งเสริมการปกครองท้องถิ่น รวมทั้งสิ้น 120 คน
นายสมคิด จันทมฤก รองปลัดกระทรวงมหาดไทย กล่าวว่า ขอแสดงความยินดีและขอต้อนรับทุกท่านที่ได้รับการบรรจุแต่งตั้งเข้ารับราชการเป็นข้าราชการพลเรือนสามัญสังกัดกระทรวงมหาดไทย ที่ได้ชื่อว่าเป็น “คนมหาดไทย” โดยประการแรกที่เป็นเรื่องสําคัญ คือ ขอให้ทุกท่านได้พึงตระหนักในเรื่อง “จริยธรรมของข้าราชการ” ซึ่งมีความสําคัญและจําเป็นอย่างมาก ด้วยเหตุที่การบริหารราชการ ไม่อาจเกิดประสิทธิภาพที่เอื้ออํานวยประโยชน์ต่อประเทศชาติและประชาชนได้ หากข้าราชการซึ่งเป็นกลไกของทางราชการที่สําคัญขาดจริยธรรมของข้าราชการ ซึ่งครอบคลุมถึงการขาดจิตสํานึก จิตวิญญาณ หรืออุดมการณ์ที่ดีงามเพื่อส่วนรวม การขาดจริยธรรมของข้าราชการมีส่วนสําคัญที่ทําให้ข้าราชการเป็นจํานวนมาก ประพฤติมิชอบในวงราชการ การกระทําหรือผลงานที่ปรากฏออกมาก็จะขาดประสิทธิภาพหรือไม่มีประสิทธิภาพมากเท่าที่ควร
“ก้าวแรกของการเป็นข้าราชการเรื่องจริยธรรมจึงสําคัญเป็นอย่างมาก ซึ่งตามพระราชบัญญัติมาตรฐานทางจริยธรรม พ.ศ. 2562 ได้กําหนดให้เจ้าหน้าที่ของรัฐต้องประพฤติปฏิบัติตามมาตรฐานทางจริยธรรม 7 ประการ คือ 1) ยึดมั่นในสถาบันหลักของประเทศ อันได้แก่ ชาติ ศาสนา พระมหากษัตริย์ และการปกครองระบอบประชาธิปไตยอันมีพระมหากษัตริย์ทรงเป็นประมุข 2) ซื่อสัตย์สุจริต มีจิตสํานึกที่ดี และรับผิดชอบต่อหน้าที่ 3) กล้าตัดสินใจและกระทําในสิ่งที่ถูกต้องชอบธรรม 4) คิดถึงประโยชน์ส่วนรวมมากกว่าประโยชน์ส่วนตัว และมีจิตสาธารณะ 5) มุ่งผลสัมฤทธิ์ของงาน 6) ปฏิบัติหน้าที่อย่างเป็นธรรมและไม่เลือกปฏิบัติ และ 7) ดํารงตนเป็นแบบอย่างที่ดีและรักษาภาพลักษณ์ของทางราชการ ขอให้ข้าราชการใหม่ยึดตามและถือปฏิบัติโดยเคร่งครัด ส่วนสําคัญอีกประการที่สําคัญไม่นั้นแพ้กันนั้น คือ ความพร้อม ความพร้อมในที่นี้หมายถึง การมีความรู้ความสามารถ เข้าใจในระเบียบ ข้อบังคับ กฎหมาย ที่เป็นส่วนสําคัญยิ่งต่อการปฏิบัติงาน การจัดการศึกษาอบรมครั้งนี้จึงยึดหลักสําคัญคือ “ให้ความรู้คู่คุณธรรม” ซึ่งเป็นปัจจัยอันสําคัญเป็นอย่างยิ่งในการเป็นข้าราชการที่ดีของกระทรวงมหาดไทย” นายสมคิดฯ กล่าวในช่วงต้น
นายสมคิด จันทมฤก รองปลัดกระทรวงมหาดไทย กล่าวต่ออีกว่า นายสุทธิพงษ์ จุลเจริญ ปลัดกระทรวงมหาดไทย ได้เน้นย้ําให้ข้าราชการของกระทรวงมหาดไทยทุกคน ไม่ว่าจะสังกัดกรม กอง หรือสํานักใด ต้องพึงระลึกไว้เสมอว่า ต้องเป็นข้าราชการที่ดีในพระบาทสมเด็จพระเจ้าอยู่หัว ผู้มีความมุ่งมั่นในการบําบัดทุกข์ บํารุงสุข ให้กับพี่น้องประชาชน ต้องน้อมนําพระโอวาทขององค์ปฐมเสนาบดีกระทรวงมหาดไทย คือ สมเด็จพระเจ้าบรมวงศ์เธอ กรมพระยาดํารงราชานุภาพ ที่ทรงประทานไว้ว่า “ทํางานจนร้องเท้าสึกก่อนกางเกงขาด” อันหมายความว่า ต้องหมั่นลงพื้นที่ไปเยี่ยมเยียน ไปสอบถาม ไปพูดคุย ไปติดตามถามไถ่ ไปใช้ชีวิตร่วมกับพี่น้องประชาชนในพื้นที่ ไม่ใช่นั่งทํางานอยู่บนออฟฟิศ ทํางานนั่งบนเก้าอี้ เพียงอย่างเดียว จนกางเกงขาด ซึ่งการประพฤติและปฏิบัติตามนโยบายดังกล่าว นอกจากจะได้รับไมตรีจิต ความรัก ความอบอุ่น จากพี่น้องประชาชนแล้วยังเป็นการพัฒนาตนเองในการทํางานอีกด้วยเพราะถือว่าเป็นการฝึกตนเองในการทํางานเชิงพื้นที่อีกทางหนึ่งด้วยฃ
นายสมคิด จันทมฤก รองปลัดกระทรวงมหาดไทย กล่าวว่าในช่วงท้ายว่า ขอให้การศึกษาอบรมในครั้งนี้ถือเป็นจุดเริ่มต้นในการเป็นข้าราชการที่ดีของข้าราชการทุกคน ในการเป็นข้าราชการที่ดี มีความรักชาติ ศาสนา พระมหากษัตริย์ ซึ่งเป็นสถาบันหลักของชาติ ขอให้ตั้งใจเรียนรู้และมีส่วนร่วมในการเรียนรู้ร่วมกัน แลกเปลี่ยน เรียนรู้ระหว่างกัน เพื่อให้ได้รับความรู้ความเข้าใจมากที่สุด และสามารถนําไปประยุกต์ใช้ในการปฏิบัติราชการได้อย่างมีประสิทธิภาพ นอกจากนี้ขอให้ทุกท่านได้สร้างความสัมพันธ์ที่ดีระหว่างกัน เป็นเครือข่ายการทํางานร่วมกันต่อไปในอนาคต เพื่อบังเกิดประโยชน์สูงสุดต่อประชาชนและราชการ และขออํานวยพรให้ผู้เข้ารับการศึกษาอบรมมีกําลังกาย กําลังใจ และกําลังสติปัญญา เพื่อที่จะร่วมกันสร้างสรรค์พัฒนา “ยึดประชาชนเป็นที่ตั้ง” เพื่อประเทศชาติอันเป็นที่รักยิ่งของพวกเราจะได้มีความเจริญรุดหน้าสถาพรยิ่ง ๆ ขึ้นไป
นายบุญธรรม ถาวรทัศนกิจ ผู้อํานวยการสถาบันดํารงราชานุภาพ กล่าวว่า โครงการศึกษาอบรมหลักสูตร “การเป็นข้าราชการที่ดี” รุ่นที่ 97 เริ่มดําเนินการศึกษาอบรมระหว่าง วันที่ 3 -12 กรกฎาคม พ.ศ. 2566 โดยใช้ระยะเวลาทั้งสิ้น 10 วัน แบ่งเป็นวิชาภาคบังคับ จํานวน 8 วัน และการเรียนรู้เกี่ยวกับหลักการทรงงาน กลไกการขับเคลื่อนสืบสานศาสตร์พระราชา การพัฒนาประเทศตามหลักปรัชญาของเศรษฐกิจพอเพียงของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ตลอดจนการแบ่งกลุ่มเพื่อฝึกปฏิบัติการต่าง ๆ อาทิ “การฟื้นฟูดิน น้ํา ป่า” “จิตอาสาพัฒนา เอามื้อสามัคคี” “จิตอาสาภัยพิบัติ หาอยู่หากิน” จํานวน 2 วัน ซึ่งได้รับความร่วมมืออย่างดียิ่งจากวิทยากรทั้งภาครัฐและภาคเอกชนที่มาให้ความรู้แก่ข้าราชการใหม่ของกระทรวงมหาดไทย